ዓመቱ በዲፕሎማሲው መስክ ታሪካዊ ስኬቶች የተመዘገቡበት ነው
የተጠናቀቀው በጀት ዓመት በዲፕሎማሲው መስክ ታሪካዊ ስኬቶች የተመዘገቡበት መሆኑ ተገለጸ።ይህን የገለጹት የውጭ ጉዳይ ሚኒስትሩ ዶክተር ቴድሮስ አድሃኖም ናቸው።የአምባሳደሮችና የቆንስላ ጽህፈት ቤቶች ዳይሬክተሮች ዓመታዊ ግምገማ ዛሬ ተጀምሯል።ዶክተር ቴድሮስ ስብሰባውን ሲከፍቱ በ2007 ዓ.ም በዲፕሎማሲው መስክ የተመዘገቡ ታሪካዊ ስኬቶችን ገልጸዋል።በኢትዮጵያ፣ በሱዳንና በግብፅ መካከል የተፈረመውን ስምምነት እንዲሁም በኢትዮጵያና በጅቡቲ መካከል የኢኮኖሚ ውህደት ለማድረግ የተደረገውን ውል ለአብነት ጠቅሰዋል።የኢትዮጵያ ፐብሊክ ዲፕሎማሲ ቡድን በግብጽና ሱዳን ያደረገው ውጤታማ ጉዞ የአገራቱ ሕዝቦችና መንግሥታት ይበልጥ እንዲቀራረቡ የላቀ ሚና እንደነበረውም ገልጸዋል።“የምስራቅ አፍሪካ የልማት በይነ መንግሥታት ባለሥልጣን /ኢጋድ/ ሚኒስትሮች ስብሰባ ከ28 ዓመታት በኋላ በሞቃዲሾ መካሄዱ ለኢትዮጵያ እንደ ዲፕሎማሲ ድል ተደርጎ ይወሰዳል” ብለዋል ዶክተር ቴድሮስ።የሶማሊያን አንድነት ለመመለስ የሚደረገው ጥረት፣ አልሸባብን በመዋጋትና የተለያዩ ግዛቶችን በማዋቀር የተሰራው ስራ አመርቂ እንደነበረም ጠቅሰዋል።“በቅርቡ የአሜሪካው ፕራዝዳንት ባራክ ኦባማ ያደረጉት ጉብኝት የኢትዮጵያን የዲፕሎማሲ ስኬት ከፍታ በግልጽ ያሳየ ነበር” ነው ያሉት።ባለፈው ሐምሌ ወር የተካሄደው የፋይናንስ ለልማት ጉባኤ ያለ ምንም እንከን በስኬት መጠናቀቅም የአገሪቱን ገጽታ በመገንባትና ተደማጭነቷን በማስፋት የራሱን ሚና ተጫውቶ አልፏል ብለዋል።በሊቢያ፣ በየመንና በደቡብ አፍሪካ በሚኖሩ ኢትዮጵያዊያን ላይ ተከስቶ የነበረው ችግርም በዲፕሎማሲው መስክ በዓመቱ ከፍተኛ ርብርብ የተደረገበት እንደነበር አስታውሰዋል ሚኒስትሩ።መንግሥት በቀጣይም በውጭ አገራት የሚኖሩ ዜጎችን ደህንነት ለመጠበቅ የሚያደርገውን ጥረት አጠናክሮ እንደሚቀጥልም አረጋግጠዋል።በሁሉም የዓለም ማዕዘናት የሚገኙ የኢትዮጵያ ዲፕሎማቲክ ወኪሎች በስብሰባው እየተሳተፉ ሲሆን በውጭ ጉዳይ ሚኒስቴርና በአምባሳደሮቹ በኩል የነበረው ዓመታዊ የሥራ አፈጻጸም ቀርቦ ውይይት ይደረግበታል።እንደ ኢዜአ ዘገባ  የአምባሳደሮችና የቆንስላ ጽህፈት ቤቶች ዳይሬክተሮች ስብሰባ በየዓመቱ የሚካሄድ ሲሆን ኢትዮጵያ ከተለያዩ አገራት ጋር ያላትን ግንኙነት በማስፋትና ኢንቨስትመንትን በመሳብ ረገድ የተሰሩ ቁልፍ ተግባራትና ክፍተቶች ይገመገሙበታል።